Ministru kabineta noteikumu projekta

„**Patvēruma meklētāja sanitārās apstrādes un veselības stāvokļa pārbaudes, kā arī to rezultātu reģistrēšanas kārtība**”

sākotnējās ietekmes novērtējuma ziņojums (anotācija)

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | | Pamatojums | Patvēruma likuma 12. panta trešā daļa. | | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patvēruma likuma 12. panta trešā daļa (atbilstoši Grozījumiem Patvēruma likumā, kas tika pieņemti Saeimā 2017. gada 20. aprīlī un stājās spēkā 2017. gada 24. maijā) paredz, ka patvēruma meklētāja veselības stāvokļa pārbaudes un sanitārās apstrādes, kā arī to rezultātu reģistrēšanas kārtību nosaka Ministru kabinets. Sākotnējās veselības pārbaudes veikšanu patvēruma meklētajiem paredz arī Ministru kabineta 2015. gada 2. decembra rīkojums Nr. 759 ,,Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”.  Ministru kabineta noteikumu projekts „Kārtība, kādā veic patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus” (turpmāk – projekts) sagatavots, lai izpildītu Patvēruma likuma 12. panta trešajā daļā minēto uzdevumu un izstrādāts, lai nodrošinātu vienotu pieeju, kādā tiek veikta patvēruma meklētāju veselības stāvokļa pārbaude un sanitārā apstrāde, kā arī reģistrēti to rezultāti. Projekts paredz noteikt iepriekš minēto kārtību attiecībā uz visiem patvēruma meklētājiem neatkarīgi no viņu izmitināšanas vai uzturēšanās vietas patvēruma procedūras laikā.  Šobrīd visus aizturētos patvēruma meklētājus izmitina Valsts robežsardzes Daugavpils pārvaldes Aizturēto ārzemnieku izmitināšanas centrā „Daugavpils” (turpmāk – VRS izmitināšanas telpas), atsevišķās telpās, šķirti no aizturētajiem ārzemniekiem. Kārtību, kādā veic aizturētā patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus šobrīd nosaka Ministru kabineta 2016.gada 20.septembra noteikumi Nr.620 „Kārtība, kādā veic aizturētā patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus”, kas zaudēs spēku līdz ar projekta spēkā stāšanos, bet ne vēlāk kā 2017. gada 30. novembrī.  Savukārt saskaņā ar Patvēruma likuma 9. panta pirmo daļu, ja patvēruma meklētājam nav pietiekamu līdzekļu, lai nodrošinātu savam veselības stāvoklim atbilstošus sadzīves apstākļus un savu uzturēšanos patvēruma procedūras laikā, viņu izmitina patvēruma meklētāju izmitināšanas centrā, kas ir Pilsonības un migrācijas lietu pārvaldes struktūrvienība (turpmāk – PMLP izmitināšanas centrs). Ministru kabineta 2016.gada 26.jūlija noteikumu Nr.489 ,,Patvēruma meklētāju izmitināšanas centra iekšējās kārtības noteikumi” 8.punktā noteikts, ka patvēruma meklētāju izmitināšanas centrs nodrošina pirmreizējās veselības pārbaudes veikšanu, ja tā patvēruma meklētājam nav veikta iepriekš.  Kā liecina statistikas dati, 2015. gadā PMLP izmitināšanas centrā uzturējušies 237 patvēruma meklētāji, 2016. gadā 302 patvēruma meklētāji, bet 2017. gadā no gada sākuma līdz 30. septembrim 302 patvēruma meklētāji.  Savukārt VRS izmitināšanas telpās 2015. gadā uzturējušies 261 patvēruma meklētājs, 2016. gadā 135 patvēruma meklētāji, bet 2017. gada pirmajā pusē 61 patvēruma meklētājs.  Papildus norādāms, ka atsevišķos gadījumos patvēruma meklētāji neuzturas PMLP izmitināšanas centrā vai VRS izmitināšanas telpās (turpmāk kopā – izmitināšanas centrs vai telpas), bet apmetas sevis izvēlētā dzīvesvietā Latvijā. Taču šādu gadījumu ir salīdzinoši maz, -aptuveni 5 % no kopējā patvēruma meklētāju skaita gadā, tomēr šis skaitlis var būt mainīgs, atkarībā no patvēruma meklētāju izcelsmes valsts un viņu saiknes ar Latviju.  Projekts paredz, ka ārstniecības persona veic patvēruma meklētāja (neatkarīgi no tā, vai persona ir izmitināšanas centra vai telpu iemītnieks vai brīvi apmeties Latvijā) veselības stāvokļa pārbaudi, kas sevī ietver personas aptauju, vispārējo apskati, antropometriju. Nepieciešamības gadījumā nozīmē izmeklējumus, ņemot vērā valstīs, no kuras patvēruma meklētājs ieradies vai caur kurām ceļojis, pastāvošos iespējamos infekciju riskus. Slimību profilakses un kontroles centrs (turpmāk – SPKC) tīmekļa vietnē ievieto informāciju par poliomielīta skartajām valstīm, kā arī Pasaules Veselības organizācijas un Eiropas Slimību profilakses un kontroles centra aktuālo informācijupar infekcijas slimību uzliesmojumiem citās valstīs. Patvēruma meklētāja izmeklēšanu poliovīrusu klātbūtnes noteikšanai nozīmē gadījumā, ja nav pagājušas 30 dienas, kopš patvēruma meklētājs izceļojis no poliomielīta skartajām valstīm vai tās šķērsojis. Izmeklējumu veic SIA ,,Rīgas Austrumu klīniskā universitātes slimnīca", kurā Veselības ministrija ir valsts kapitāla daļu turētāja un kurai, saskaņā ar normatīvajiem aktiem par kārtību, kādā piešķir un anulē nacionālās references laboratorijas statusu epidemioloģiskās drošības jomā vai aptur tās darbību, kā arī par nacionālās references laboratorijas tiesībām un pienākumiem, ir piešķirts nacionālās references laboratorijas statuss epidemioloģiskās drošības jomā.  Savukārt sanitārā apstrāde saskaņā ar projekta 3.punktu sevī ietver mazgāšanos dušā, apstrādi pret pedikulozi, ja konstatētas utis, personīgā apģērba un personīgo lietu dezinfekciju vai dezinsekciju. Sanitāro apstrādi pēc nepieciešamības veic patvēruma meklētājiem, kas tiek izmitināti izmitināšanas centrā vai telpās.  Saskaņā ar projektu, ja patvēruma meklētājs tiek izmitināts izmitināšanas centrā vai telpās, lai neradītu infekciju draudus citām personām, līdz patvēruma meklētāja sanitārai apstrādei un veselības stāvokļa pārbaudei viņš tiek ievietots atsevišķā telpā, pieļaujams kopā ar personām, ar kurām ieradies vienā grupā, izņemot gadījumu, ja ir redzamas infekcijas pazīmes (piemēram drudzis, dzelte, izsitumi, caureja, vemšana, parēzes utt.).  Saskaņā ar projekta 5.punktu, izmitinot patvēruma meklētāju izmitināšanas centrā vai telpās, ārstniecības persona veic patvēruma meklētāja sanitāro apstrādi un veselības stāvokļa pārbaudi, ja vien attiecīgā pārbaude konkrētās patvēruma procedūras ietvaros jau nav veikta kādā no izmitināšanas centriem vai telpās. Tas nozīmē, ka, pārvietojot patvēruma meklētāju no viena izmitināšanas centra vai telpām uz citu, atkārtota veselības stāvokļa pārbaudes veikšana un sanitārā apstrāde patvēruma meklētājam nav nepieciešama. Šādos gadījumos izraksts no pacienta ambulatorās kartes tiek pārsūtīts attiecīgajam patvēruma meklētāju izmitināšanas centram vai telpām.  Saskaņā ar Ārstniecības likumu, nodarboties ar ārstniecību atļauts tikai ārstniecības personām, kuras ir reģistrētas ārstniecības personu reģistrā. Par aizturētā patvēruma meklētāja veselības stāvokļa pārbaudes nodrošināšanu atbildīgs ir Valsts robežsardzes darbinieks, kurš vienlaikus ir ārstniecības persona un ievēro visas Ārstniecības likumā un Pacientu tiesību likumā noteiktās prasības, tai skaitā attiecībā uz fizisko personu datu aizsardzību un medicīniskās dokumentācijas lietvedības kārtību. Veselības stāvokļa pārbaudes laikā minētais Valsts robežsardzes darbinieks - ārstniecības persona, sadarbojas ar citām ārstniecības personām, piemēram ar pulmonologu. Savukārt par patvēruma meklētāja, kurš nav aizturēts, veselības stāvokļa pārbaudes nodrošināšanu atbildīga ir Pilsonības un migrācijas lietu pārvalde. PMLP izmitināšanas centrā šobrīd veselības stāvokļa pārbaudes veikšana tiek nodrošināta kā ārpakalpojums. Proti, Pilsonības un migrācijas lietu pārvalde ir noslēgusi līgumu ar akciju sabiedrību ,,Veselības centru apvienība” par medicīnas kabineta darbību, saskaņā ar kuru tiek nodrošināti ģimenes ārsta un divu māsu pakalpojumi.  Saskaņā ar projekta 7.punktu patvēruma meklētājs, kurš nav izmitināts izmitināšanas centrā vai telpās, veselības stāvokļa pārbaudi veic ārstniecības iestādē, kurā tiek sniegti valsts apmaksāti veselības aprūpes pakalpojumi, un kuru patvēruma meklētājs izvēlas tuvāk savai dzīves vietai, vai pēc kādiem citiem apsvērumiem. Par to, ka veselības stāvokļa pārbaude jāveic, patvēruma meklētāju informē tā Iekšlietu ministrijas padotības iestāde, kura pieņem personas iesniegumu par patvēruma piešķiršanu, norīkojot patvēruma meklētāju uz veselības stāvokļa pārbaudi (patvēruma meklētājam tiek izsniegts norīkojums, kurā ģimenes ārsts veic ierakstu par veselības stāvokļa pārbaudes veikšanu). Norīkojumā tiek norādīts, cik ilgā laikā (piemēram, mēneša laikā) patvēruma meklētājam veselības stāvokļa pārbaude jāveic, ņemot vērā, gan to, ka veselības pārbaude ir vēlama pēc iespējas ātrāk, gan arī rēķinoties ar patvēruma meklētāja iespējām pierakstīties pie ģimenes ārsta. Norīkojumu patvēruma meklētājam pēc veselības stāvokļa pārbaudes veikšanas ir jāiesniedz Pilsonības un migrācijas lietu pārvaldē.  Savukārt patvēruma meklētājiem, kuri nav izmitināti izmitināšanas centrā vai telpās un kuriem ir derīga uzturēšanās atļauja, netiek izsniegts norīkojums veselības stāvokļa pārbaudei un tā netiek veikta, jo, lai saņemtu uzturēšanās atļauju, jau ir veikts tuberkulozes izmeklējums, un, tā kā persona zināmu laiku jau ir uzturējusies Latvijā, tā nerada lielāku risku sabiedrības veselībai, kā jebkurš cits Latvijas iedzīvotājs.  Lai ārstniecības iestāde varētu nodrošināt saziņas iespējas starp patvēruma meklētāju un ārstniecības iestādes darbiniekiem, tiek izmantots biedrības ,,Patvērums ,,Drošā māja""  īstenotais projekts „Informācijas centrs imigrantiem”. Tā ietvaros tiek nodrošināti tulka un tulkošanas pakalpojumi trešo valstu valstspiederīgajiem pie konkrētā pakalpojuma saņēmēja, piemēram, slimnīcā, poliklīnikā vai citā ārstniecības iestādē. Tulkošana tiek nodrošināta arī attālināti, izmantojot dažādas saziņas iespējas, piemēram, pa tālruni, izmantojot tīmekļa vietnes lietotnes - *Skype*, *Whatsapp*, *Messenger,* u.c.  Ikdienā un ārkārtas situācijās, nakts stundās telefoniski pieejami tulki tādās valodās kā dari, farsi, kurdu, puštu, arābu, urdu, ķīniešu, franču, hindi, pundžabi, turku, uzbeku, tadžiku, tigriņu, spāņu, tamilu, bengāļu, vjetnamiešu, armēņu, azerbaidžāņu. Plašāku informāciju par tulka pakalpojuma piesaistes kārtību un aktuālo valodu sarakstu var skatīt mājaslapā[www.integration.lv](http://www.integration.lv/lv/tulku-pakalpojumi). Lai saņemtu tulka vai tulkošanas pakalpojumus imigrantu, tai skaitā patvēruma meklētāju, bēgļu un personu, kurām piešķirts alternatīvais statuss, vajadzībām, nepieciešams zvanīt biedrības „Patvērums „Drošā māja”” tulku koordinatoram pa tālruni 28006615 vai sazināties ar tulku koordinatoru pa e pastu: [tulki@patverums-dm.lv](mailto:tulki@patverums-dm.lv). Informācija par šīm tulkošanas iespējām ir ievietota Veselības ministrijas mājas lapā, kā arī sniegta Nacionālajam veselības dienestam līgumpartneru informēšanai.  Tāpat projekta 9.punktā ir paredzēts, ka gadījumā, ja patvēruma meklētājam ir dokumenti, kas apliecina, ka veselības pārbaude jau ir veikta (kādā citā valstī vai arī Latvijā), ārstniecības persona tos izvērtē un katrā gadījumā individuāli pieņem lēmumu par to, vai nepieciešams nozīmēt papildu izmeklējumus. Piemēram, nav nepieciešams nozīmēt plaušu rentgenogrāfiju pārbaudei uz tuberkulozi, ja izskatot dokumentus ir saprotams, ka pārbaude ir veikta (gada laikā) un apskates brīdī patvēruma meklētājam nav sūdzību un slimības pazīmju. Tā kā Valsts valodas likums paredz, ka valsts un pašvaldību iestādes, organizācijas un uzņēmumi (uzņēmējsabiedrības) no ārvalstīm saņemtos dokumentus var pieņemt un izskatīt bez tulkojuma valsts valodā, medicīniskās dokumentācijas oficiāls tulkojums nav nepieciešams, bet katrā gadījumā individuāli jāvērtē, vai nepieciešams tos tulkot darba vajadzībām. Medicīniskajiem dokumentiem, kas izdoti kādā citā Eiropas Savienības valstī, piemēram, pārvietošanas programmas ietvaros veikto veselības pārbaužu rezultātiem, nav pamata neuzticēties. Jāņem vērā, ka jebkura informācija medicīniskajā dokumentācijā var palīdzēt ārstniecības personai izvērtēt patvēruma meklētāja veselības stāvokli un sniegt nepieciešamās rekomendācijas.  Patvēruma meklētāja, kurš tiek izmitināts izmitināšanas centrā vai telpās, veselības stāvokļa pārbaudes rezultātus fiksē projekta 1.pielikumā ietvertajā veidlapā, savukārt atzīmi par to ka veselības stāvokļa pārbaude ir veikta patvēruma meklētājam, kurš dzīvo ārpus izmitināšanas centra vai telpām, ģimenes ārsts ieraksta patvēruma meklētājam izsniegtajā norīkojumā. Tāpat pacienta ambulatorajā kartē tiek fiksēti patvēruma meklētāja sanitārās apstrādes rezultāti, ja tā ir tikusi veikta un veselības stāvokļa pārbaudes rezultāti. | | |
| 3. | | Projekta izstrādē iesaistītās institūcijas | Veselības ministrija, SPKC, Iekšlietu ministrija | | |
| 4. | | Cita informācija | Noteikumu projektā paredzētie pasākumi tiks nodrošināti Iekšlietu ministrijai piešķirto valsts budžeta līdzekļu ietvaros, izņemot šādos gadījumos: 1)pārbaudi uz tuberkulozi un pārējos [Epidemioloģiskās drošības likumā](http://likumi.lv/ta/id/52951-epidemiologiskas-drosibas-likums" \o ) noteiktajos gadījumos, kas tiek veikti Veselības ministrijai piešķirto valsts budžeta līdzekļu ietvaros.  2)Saskaņā ar Ministru kabineta 2010. gada 6. jūnija noteikumu Nr.618 „Dezinfekcijas, dezinsekcijas un deratizācijas noteikumi” (turpmāk – Noteikumi Nr.618) 11. punktu dezinsekciju veic, ja infekcijas slimības perēklī ir konstatēti infekcijas slimības pārnēsātāji (utis vai blusas) vai ir aizdomas par to esamību, šādu infekcijas slimību gadījumos - epidēmiskais utu izsitumu tīfs un Brilla slimība, mēris un utu atguļas tīfs. Pamatojoties uz Noteikumu Nr.618 13.punktu, dezinsekcijas pasākumu veikšanu nodrošina SPKC, un finansējumu piešķir no valsts budžeta programmas „Līdzekļi neparedzētiem gadījumiem” saskaņā ar likumu par valsts budžetu kārtējam gadam.  3) Patvēruma meklētāja, kurš nav izmitināts PMLP izmitināšanas centrā, kā arī nav aizturēts un izmitināts VRS izmitināšanas telpās, veselības stāvokļa pārbaude tiek veikta Veselības ministrijai piešķirto valsts budžeta līdzekļu ietvaros. | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | | Patvēruma meklētāji, ārstniecības personas, kuras veiks patvēruma meklētāju sanitāro apstrādi un veselības pārbaudi.  2015. gadā Latvijā reģistrēti 328 patvēruma meklētāji, 2016. gadā 350 patvēruma meklētāji, bet 2017. gadā no gada sākuma līdz 30. septembrim 339 patvēruma meklētāji. |
| 2. | Tiesiskā regulējuma ietekme uz tautsaimniecību un administratīvo slogu | | | | Projekts šo jomu neskar |
| 3. | Administratīvo izmaksu monetārs novērtējums | | | | Projekts šo jomu neskar |
| 4. | Cita informācija | | | | Nav |
| **VI. Sabiedrības līdzdalība un komunikācijas aktivitātes** | | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | Projekta izstrādē tika iesaistīts attiecīgo speciālistu loks. Plašāku sabiedrību projekts neskar. | |
| 2. | | Sabiedrības līdzdalība projekta izstrādē | | 2017. gada janvārī projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. | |
| 3. | | Sabiedrības līdzdalības rezultāti | | Saņemti komentāri no Latvijas Infektologu un Hepatologu asociācijas un Nacionālā veselības dienesta. | |
| 4. | | Cita informācija | | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | | Projekta izpildē iesaistītās institūcijas | | Valsts robežsardze, Pilsonības un migrācijas lietu pārvalde | |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. | |
| 3. | | Cita informācija | | Nav | |

AnotācijasIII., IV. un V. sadaļa - projekts šo jomu neskar.

Veselības ministre Anda Čakša

Vīza: valsts sekretāra p.i. Daina Mūrmane-Umbraško

Segliņa 67876102

anita.seglina@vm.gov.lv